**Ministru kabineta rīkojuma projekta**

**„****Par komisiju atlīdzības noteikšanai par reprogrāfisko reproducēšanu”**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta rīkojuma projekts „Par komisiju atlīdzības noteikšanai par reprogrāfisko reproducēšanu” (turpmāk – Projekts) izstrādāts saskaņā ar Autortiesību likuma 35.panta ceturto daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Autortiesību likuma (pieņemts 06.04.2000., spēkā no 11.05.2000.) 35.panta pirmā daļa nosaka, ka bez autora piekrišanas fiziskajai personai atļauts publicētus darbus, izņemot notis, reprogrāfiski reproducēt personiskai lietošanai bez tieša vai netieša komerciāla nolūka. Autoriem un izdevējiem ir tiesības saņemt taisnīgu atlīdzību par darbu reprogrāfisku reproducēšanu. Autortiesību likuma 35.panta trešā daļa paredz, ka maksājamās atlīdzības lielumu, tās iekasēšanas un izmaksāšanas kārtību pēc vienošanās ar personām, kuru valdījumā vai lietošanā ir reprogrāfiskai reproducēšanai paredzētās iekārtas un kuras nodrošina šādas reproducēšanas pieejamību fiziskajām personām par maksu vai bez tās, vai ar šādu personu apvienību nosaka autoru mantisko tiesību kolektīvā pārvaldījuma organizācija. Atbilstoši Autortiesību likuma 35.panta ceturtajai daļai Ministru kabinets izveido komisiju, kas pārstāv valsts pārvaldi un vienojas ar mantisko tiesību kolektīvā pārvaldījuma organizāciju par attiecīgās atlīdzības noteikšanas kritērijiem un lielumu.Iepriekš minētā komisija tika izveidota ar Ministru kabineta 2008.gada 8.jūlija rīkojumu Nr.394 „Par komisiju atlīdzības noteikšanai par reprogrāfisko reproducēšanu”.Saskaņā ar Autortiesību likuma 35.panta piekto daļu atlīdzību par reprogrāfisko reproducēšanu iekasē, sadala un autoriem un izdevējiem izmaksā viena mantisko tiesību kolektīvā pārvaldījuma organizācija, kas saņēmusi Kultūras ministrijas atļauju. Ņemot vērā, ka neviena mantisko tiesību kolektīvā pārvaldījuma organizācija nebija saņēmusi Kultūras ministrijas atļauju atlīdzības par reprogrāfisko reproducēšanu administrēšanai, iepriekš minētā komisija faktiski nedarbojās.2014.gada 17.jūnijā Kultūras ministrija izsniedza biedrībai „LATREPRO” (reģ. Nr. 40008202660) atļauju Nr.8-1/2 veikt mantisko tiesību kolektīvo pārvaldījumu attiecībā uz reprogrāfisko reproducēšanu personiskai lietošanai (publicēta: „Latvijas Vēstnesis”, Nr.124 (5184), 30.06.2014.).Ņemot vērā iepriekš minēto un nepieciešamību nodrošināt Autortiesību likuma 35.panta ceturtajā daļā norādītās komisijas darbību, Projekts paredz aktualizēt komisijas atlīdzības noteikšanai par reprogrāfisko reproducēšanu sastāvu. Tāpat Projekts paredz, ka pēc vienošanās panākšanas par atlīdzības noteikšanas kritērijiem un lielumu par reprogrāfisko reproducēšanu starp komisiju un mantisko tiesību kolektīvā pārvaldījuma organizāciju minētā vienošanās jāiesniedz Ministru kabinetā. Projekts arī paredz, ka iepriekš minētajai komisijai, ja nepieciešams, jāsagatavo informatīvais ziņojums par attiecīgā Ministru kabineta rīkojuma izpildi, un kultūras ministram jāiesniedz to Ministru kabinetā.  |
| 3. | Projekta izstrādē iesaistītās institūcijas | Kultūras ministrija. |
| 4. | Cita informācija | Nav. |

*Anotācijas II, III, IV, V un VI sadaļa – projekts šīs jomas neskar.*

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Kultūras ministrija, Finanšu ministrija, Izglītības un zinātnes ministrija, Tieslietu ministrija, Vides aizsardzības un reģionālās attīstības ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildei piesaistīto institūciju funkcijas un uzdevumi netiek paplašināti vai sašaurināti. Saistībā ar Projekta izpildi nav nepieciešams veidot jaunas vai likvidēt jau esošās institūcijas, nav plānots reorganizēt esošu institūciju vai apvienot esošās institūcijas. |
| 3. | Cita informācija | Nav. |

Kultūras ministre D.Melbārde

Vīza: Valsts sekretāra p.i. S.Voldiņš

2014.08.15. 11:58

497

O.Mote

Tālr. 67330277

Olga.Mote@km.gov.lv